9 Re ka ithuta’ng papisong ea thollo ea mosetareta? Mohlomong re lula sebakeng seo ho nang le Lipaki tse ’maloa kapa seo re sa boneng eka batho baa arabela mosebetsing oa rōna oa boboleli. Empa haeba re hopola hore ’Muso oa Molimo o khona ho hlōla litšitiso tsohle, seo se tla re matlafatsa e le hore re mamelle. Ka mohlala, ha Mor’abo rōna Edwin Skinner a fihla India ka 1926, ho ne ho e-na le Lipaki tse seng kae feela naheng eo. Qalong ho ne ho sa bonahale tsoelo-pele e kaalo, ’me a re mosebetsi “o ea ka thata.” Empa o ile a tsoela pele ho bolela ’me a bona ha molaetsa oa ’Muso o hlōla litšitiso tse matla. Hona joale ho na le Lipaki tse fetang 37 000 India, ’me ba fetang 108 000 ba bile teng Sehopotsong selemong se fetileng. Nahana ka mohlala ona o mong o bontšang kamoo mosebetsi oa ’Muso o eketsehileng ka tsela e hlollang kateng. Selemong seo Mor’abo rōna Skinner a fihlileng India ka sona, mosebetsi oa boboleli o ne o sa tsoa qala Zambia. Hona joale ho na le bahoeletsi ba fetang 170 000 moo, ’me batho ba 763 915 ba bile teng Sehopotsong ka 2013. Sena se bolela hore motho a le mong ho ba 18 Zambia o ne a le teng Sehopotsong. Ruri eo ke keketseho e hlollang!